6.4.2022
EL
Επίσημη Εφημερίδα της Ευρωπαϊκής Ένωσης
C 152/119
4.5.
Η κρίση της πανδημίας κατέδειξε ότι υπάρχει έλλειψη εργαζομένων στον τομέα της υγείας.
Η ΕΟΚΕ επαναλαμβάνει ότι θα πρέπει να δοθεί ιδιαίτερη προσοχή στη βελτίωση των συνθηκών εργασίας τους, συμπεριλαμβανομένων των μισθών, της εκπαίδευσης, της επανειδίκευσης και της εκσυγχρονισμένης κατάρτισης, καθώς και της πρόσβασης σε εγκαταστάσεις παιδικής μέριμνας, διασφαλίζοντας τα υψηλότερα δυνατά πρότυπα ασφάλειας, καθώς και τη δυνατότητα των επαγγελματιών όλων των τομέων, συμπεριλαμβανομένου του τομέα της υγείας, να ζουν, να κυκλοφορούν και να εργάζονται ελεύθερα σε ολόκληρη την ΕΕ (3).
Δεδομένου ότι το 76 % των εργαζομένων στον τομέα της υγείας και το 84 % του νοσηλευτικού προσωπικού στην ΕΕ είναι γυναίκες, απαιτούνται μετασχηματιστικές πολιτικές για την άρση των εμποδίων που παρακωλύουν την πρόσβαση στην πλήρη απασχόληση, τη γεφύρωση του μισθολογικού χάσματος μεταξύ των φύλων, την προώθηση της διατήρησης του προσωπικού στον εν λόγω τομέα και τη στήριξη της πρόσβασης σε επαγγελματική εξέλιξη και ηγετικά κλιμάκια.
Θα πρέπει να θεσπιστούν ειδικές διαδικασίες που να επιτρέπουν, σε κρίσιμες καταστάσεις, την ταχεία και ασφαλή πρόσληψη ιατρικού προσωπικού από χώρες εκτός της Ευρωπαϊκής Ένωσης. 4.6.
Όσον αφορά το στρατηγικό πλαίσιο της ΕΕ για την υγεία και την ασφάλεια στην εργασία κατά την περίοδο 2021-2027, η ΕΟΚΕ εκφράζει την ικανοποίησή της για την ισχυρή σύσταση της Ευρωπαϊκής Επιτροπής προς τα κράτη μέλη να αναγνωρίσουν τη νόσο COVID-19 ως επαγγελματική νόσο, αλλά τονίζει την ανάγκη αναθεώρησης της σύστασης ώστε να συμπεριληφθούν όλοι οι εργαζόμενοι που εκτίθενται στη μόλυνση από τον ιό χωρίς επαρκή προστασία, συμπεριλαμβανομένων των μετακινούμενων και των διακινούμενων εργαζομένων, καθώς και των εποχιακών εργαζομένων που απασχολούνται σε επισφαλείς χώρους εργασίας και στεγάζονται υπό ανθυγιεινές συνθήκες. 4.7.
Η ΕΟΚΕ θα παρακολουθεί εκ του σύνεγγυς την υλοποίηση της Ευρωπαϊκής Ένωσης Υγείας και συνιστά τη συνεκτίμηση της σύνδεσης μεταξύ της υγείας των ζώων και της ανθρώπινης υγείας.
Η εν λόγω συνεργασία υπογραμμίζει επίσης το γεγονός ότι, λόγω του διασυνοριακού χαρακτήρα των πανδημιών, μόνο η ενιαία και καλά συντονισμένη δράση με βάση την κοινή αναγνώριση μπορεί να είναι αποτελεσματική και επιτυχής. 4.8.
Κατά τη διάρκεια της πανδημίας COVID-19, η προσέγγιση των κλινικών δοκιμών στην Ευρώπη υπήρξε κατακερματισμένη και ασυντόνιστη.
Η ΕΟΚΕ επισημαίνει ότι μια πανευρωπαϊκή προσέγγιση μπορεί να καταστήσει δυνατό τον εξορθολογισμό των διαδικασιών και των διεργασιών σε σχέση με τις κλινικές δοκιμές, ιδίως των δοκιμών δυνητικών νέων φαρμάκων για αποτελεσματικά και προσβάσιμα θεραπευτικά μέσα.
Η λύση στο πλαίσιο αυτό θα μπορούσε να είναι μια ευρείας κλίμακας ευρωπαϊκή πλατφόρμα κλινικών δοκιμών. 4.9.
Σύμφωνα με δεδομένα επιστημονικής έρευνας και στατιστικές παρουσίας στον τομέα της υγειονομικής περίθαλψης, η κρίση COVID-19 μπορεί να οδηγήσει σε σημαντική αύξηση του ψυχολογικού κινδύνου, γεγονός που, με τη σειρά του, μπορεί επίσης να επιτείνει την εκδήλωση ψυχοσωματικών νόσων.
Αυτό το νέο φαινόμενο νοσηρότητας, καθώς και οι επιπτώσεις του συνδρόμου «μακράς COVID» που δεν έχουν ακόμη μελετηθεί επαρκώς, πρέπει να ληφθούν υπόψη στα συστήματα υγείας όλων των κρατών μελών της ΕΕ. 4.10.
Η πρόληψη, η ετοιμότητα και η αντιμετώπιση πανδημιών αποτελούν προτεραιότητες για την Ευρώπη.
Η ΕΟΚΕ πιστεύει ότι η ΕΕ θα πρέπει να συνεχίσει να ανταποκρίνεται στην κρίση με συνεκτικό και συνολικό τρόπο, ιδίως μέσω του μηχανισμού COVAX (μηχανισμός παγκόσμιας πρόσβασης σε εμβόλιο κατά της COVID-19), καθώς και μέσω δυνητικών νέων φαρμάκων και θεραπειών, και να ενισχύει και να στηρίζει την παγκόσμια αρχιτεκτονική στον τομέα της υγειονομικής ασφάλειας.
Απαιτείται επίσης η ενίσχυση του ρόλου της ΕΕ στον Παγκόσμιο Οργανισμό Υγείας.
Στο πλαίσιο αυτό, προκειμένου να ανταποκριθεί ειδικά στις επείγουσες ανάγκες των αναπτυσσόμενων χωρών, η ΕΟΚΕ ζητεί από την Ευρωπαϊκή Επιτροπή να ηγηθεί μιας ανοικτής συζήτησης σε ευρωπαϊκό επίπεδο με σκοπό την προσωρινή εκούσια παρέκκλιση από τη συμφωνία TRIPS (συμφωνία για τα δικαιώματα πνευματικής ιδιοκτησίας στον τομέα του εμπορίου), η οποία θα πρέπει να ισχύει όσον αφορά τα εμβόλια, τις θεραπείες και τις διαγνωστικές εξετάσεις για την αντιμετώπιση της νόσου COVID-19, προκειμένου να διευκολυνθεί η αύξηση της παγκόσμιας παραγωγής εμβολίων και η μείωση του κόστους για τη διασφάλιση της πρόσβασης των ανθρώπων σε ολόκληρο τον κόσμο. 4.11.
Όσον αφορά τις πρώτες εμπειρίες που διατυπώθηκαν στην ανακοίνωση της Ευρωπαϊκής Επιτροπής σχετικά με την υγεία, η ΕΟΚΕ θεωρεί ότι υπάρχει οδυνηρή αδυναμία να αναφερθεί ότι η διαθεσιμότητα παρεμβάσεων και υπηρεσιών για την αντιμετώπιση του άγχους στον τομέα της υγείας είναι άνιση, χωρίς να δίδεται η αναγκαία εστίαση στις ευάλωτες ομάδες· από πολλές απόψεις, το γεγονός αυτό ενισχύθηκε από την κρίση COVID-19.
Η ισότιμη πρόσβαση σε υπηρεσίες και η διαθεσιμότητα αυτών δεν θα πρέπει να αποτελούν απλώς κριτήριο αξιολόγησης, αλλά θα μπορούσαν να σώσουν ζωές. 5.
Κοινωνικές και κοινωνιακές πτυχές 5.1.
Το 2021, οι ανισότητες μεταξύ γυναικών και ανδρών διευρύνθηκαν σε ολόκληρη την Ευρώπη, ιδίως ως συνέπεια της ανησυχητικής αύξησης των κρουσμάτων βίας κατά των γυναικών που επέφερε η πανδημία COVID-19.
Τα μέτρα περιορισμού της κυκλοφορίας και απομόνωσης δημιούργησαν πρόσφορο έδαφος για την άσκηση αναγκαστικού ελέγχου των θυμάτων από τους θύτες τους και οδήγησαν σε περιστατικά σωματικής, ψυχολογικής και σεξουαλικής βίας κατά των γυναικών και των κοριτσιών, με περιορισμένη πρόσβαση σε υπηρεσίες υποστήριξης των θυμάτων· το φαινόμενο αυτό χαρακτηρίστηκε ως «σκιώδης πανδημία».
Η ΕΟΚΕ καλεί την Ευρωπαϊκή Επιτροπή να θεσπίσει ένα ολοκληρωμένο πλαίσιο για την πρόληψη και την καταπολέμηση όλων των μορφών βίας κατά των γυναικών και των κοριτσιών, σύμφωνα με μια φεμινιστική, ευαισθητοποιημένη ως προς τη διάσταση του φύλου και διατομεακή προοπτική, με στόχο να διασφαλιστεί η πρόληψη μιας σκιώδους πανδημίας σε περίπτωση μελλοντικής κρίσης στον τομέα της υγείας.
(3)
ΕΕ C 286 της 16.7.2021, σ. 109.